पार्टी लाइन से हटकर सभी ने की आज़म के बयान की निंदा, स्पीकर से कार्रवाई की मांग
लोकसभा में पीठासीन सभापति के प्रति आपत्तिजनक टिप्पणी करने के मामले में ज़्यादातर सभी दलों की महिला सांसदों ने पार्टी लाइन से हटते हुए आज़म ख़ान की निंदा की है और स्पीकर से उनके ख़िलाफ कड़ी कार्रवाई की मांग की है। उधर, बहुजन समाज पार्टी (बसपा) अध्यक्ष मायावती ने भी आज़म ख़ान की कड़ी निंदा करते हुए उनसे सभी महिलाओं से माफी मांगने को कहा है।
मायावती ने ट्वीट कर कहा ''सपा सांसद आज़म ख़ान द्वारा कल लोकसभा में पीठासीन महिला के खिलाफ जिस प्रकार की अशोभनीय भाषा का इस्तेमाल किया गया वह महिला गरिमा तथा सम्मान को ठेस पहुंचाने वाला है और अति निन्दनीय है।''
लोकसभा चुनाव साथ मिलकर लड़ने के बाद हाल में सपा से नाता तोड़ चुकी बसपा प्रमुख ने कहा कि आजम को इसके लिये संसद में ही नहीं, बल्कि सभी महिलाओं से माफी मांगनी चाहिये।
गौरतलब है कि लोकसभा में गुरुवार को तीन तलाक पर रोक लगाने के प्रावधान वाले विधेयक पर चर्चा के दौरान पीठासीन सभापति रमा देवी को लेकर सपा सांसद आजम खां की एक टिप्पणी पर भाजपा सदस्यों ने जोरदार विरोध जताया और उनसे माफी की मांग की थी।
पीठासीन सभापति रमा देवी ने ‘मुस्लिम महिला (विवाह अधिकार संरक्षण) विधेयक, 2019’ पर सदन में हो रही चर्चा के दौरान अपनी बात रख रहे खां से आसन की ओर देखकर बोलने को कहा था। इस पर खान ने कुछ ऐसी आपत्तिजनक टिप्पणी की जिस पर भाजपा समेत अन्य सदस्यों ने भी जोरदार विरोध किया।
पीठासीन सभापति रमा देवी भी कहते सुनी गयीं कि यह बोलना ठीक नहीं है और इसे रिकॉर्ड से हटाया जाना चाहिए। उन्होंने इसके लिए आज़म ख़ान से माफ़ी मांगने को भी कहा था।
आज, शुक्रवार को भी लोकसभा में भाजपा, कांग्रेस, तृणमूल कांग्रेस, राकांपा सहित सभी दलों ने गुरुवार को पीठासीन सभापति रमा देवी के बारे में आजम खान की टिप्पणी की पार्टी लाइन से हटकर कड़ी निंदा की और स्पीकर से इस मामले में कठोर कार्रवाई करने की मांग की। इस मामले पर शून्यकाल में निचले सदन में विभिन्न दलों की महिला सांसदों समेत दलों के नेताओं ने अपनी बात रखी और स्पीकर से ऐसी कार्रवाई करने की मांग की जो ‘नजीर' बन सके।
विधि मंत्री रविशंकर प्रसाद ने कहा कि या तो आज़म ख़ान इसके लिए माफी मांगे या उन्हें निलंबित कर दिया जाए। लोकसभा अध्यक्ष ओम बिरला ने विभिन्न दलों के नेताओं एवं सदस्यों की इस मुद्दे बात सुनने के बाद अंत में कहा कि वह सभी दलों के नेताओं के साथ बैठक कर इस बारे में कोई निर्णय करेंगे।
आपको बता दें कि इससे पहले लोकसभा चुनाव के दौरान भी आज़म खान ने बीजेपी प्रत्याशी जयप्रदा के खिलाफ आपत्तिजनक टिप्पणी की थी, जिसपर चुनाव आयोग ने उनके खिलाफ कार्रवाई की थी। इसके अलावा भी आज़म ख़ान कई बार अपने आपत्तिजनक बयानों को लेकर विवादों में रहे हैं।
(भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva